Kristofer Tomas
crisnoh@gmail.com
Tifani Antopoloski
tiffany.antopolski@gmail.com
Majkl Hil
mdhillca@gmail.com
Umnožite ili premestite stavke u novi direktorijum.

# Umnožite ili premestite datoteke i fascikle

Datoteka ili fascikla mogu biti umnožene ili premeštene na novo mesto hvatanjem i puštanjem pomoću miša, korišćenjem naredbi iseci i ubaci, ili upotrebom prečica na tastaturi.

Na primer, možda ćete želeti da umnožite prezentaciju na memorijski štapić tako da ćete moći da je ponesete na posao sa vama. Ili, možete da napravite rezervni umnožak dokumenta pre nego što načinite izmene na njemu (i da zatim koristite stari primerak ako vam se izmene ne budu svidele).

Ova uputstva su primenjiva i na datoteke i na fascikle. I datoteke i fascikle umnožavate i premeštate na potpuno isti način.

# Umnožite i ubacite datoteke

Izaberite datoteku koju želite da umnožite tako što ćete jednom kliknuti na nju.

Kliknite desnim tasterom miša i izaberite Umnoži, ili pritisnite Ktrl C.

Idite do druge fascikle, u koju želite da smestite umnožak datoteke.

Pritisnite dugme izbornika i izaberite Ubaci da završite sa umnožavanjem datoteke, ili pritisnite Ktrl V. Nakon ovoga će postojati primerak datoteke u izvornoj fascikli i u ovoj drugoj.

# Isecite i ubacite datoteke da ih premestite

Izaberite datoteku koju želite da premestite tako što ćete jednom kliknuti na nju.

Kliknite desnim tasterom miša i izaberite Iseci, ili pritisnite Ktrl H.

Idite do druge fascikle, u koju želite da premestite datoteku.

Pritisnite dugme izbornika na traci alata i izaberite Ubaci da završite sa premeštanjem datoteke, ili pritisnite Ktrl V. Datoteka će biti izvađena iz izvorne fascikle i premeštena u drugu fasciklu.

# Prevucite datoteke zarad umnožavanja ili premeštanja

Otvorite upravnika datoteka i idite do fascikle koja sadrži datoteku koju želite da umnožite.

Kliknite Datoteke na gornjoj traci, izaberite Novi prozor (ili pritisnite Ktrl N) da otvorite drugi prozor. U novom prozoru, idite do fascikle u koju želite da premestite ili umnožite datoteku.

Kliknite i prevucite datoteku iz jednog prozora u drugi. Ovo će je premestiti ako je odredište na istom uređaju, ili će je umnožiti ako je odredište na drugom uređaju.

Na primer, ako prevučete datoteku sa USB memorijskog štapića u vašu ličnu fasciklu, biće umnožena, zato što je prevlačite sa jednog uređaja na drugi.

Možete da primorate datoteku da bude umnožena držeći pritisnutim taster Ktrl dok prevlačite, ili je primorati da bude premeštena držeći pritisnutim taster Šift dok prevlačite.

Ne možete da umnožite ili premestite datoteku u fasciklu koja je samo za čitanje. Neke fascikle su samo za čitanje kako bi vam onemogućile da načinite izmene na njihovom sadržaju. Možete da izmenite stvari koje su samo za čitanje tako što ćete izmeniti ovlašćenja datoteke .